CELEX: 62007FJ0131
Language: hu
Date: 2008-12-02
Title: A Közszolgálati Törvényszék (első tanács) 2008. december 2-i ítélete. # Barbora Baniel-Kubinova és társai kontra Európai Parlament. # Közszolgálat. # F-131/07. sz. ügy

A KÖZSZOLGÁLATI TÖRVÉNYSZÉK ÍTÉLETE
      (első tanács)
      2008. december 2.
      F‑131/07. sz. ügy
      Barbora Baniel‑Kubinova és társai
      kontra
      Európai Parlament
      „Közszolgálat – Próbaidős tisztviselővé kinevezett ideiglenes alkalmazottak és kisegítő alkalmazottak – A személyzeti szabályzat VII. mellékletének 10. cikke – A napidíjra való jogosultság a letelepedési támogatás egy részének folyósítása után”
      Tárgy: Az EK 236. cikk és az EA 152. cikk alapján benyújtott kereset, amelyben B. Baniel‑Kubinova és a Parlament 13 másik tisztviselője
         a Parlament azon határozatainak megsemmisítését kéri, amelyekben megtagadta a felperesektől a személyzeti szabályzat VII. mellékletének
         10. cikke szerinti napidíjat.
      
      Határozat: A Közszolgálati Törvényszék a keresetet elutasítja. A felek maguk viselik saját költségeiket.
      
      Összefoglaló
      1.      Tisztviselők – A költségek megtérítése – Letelepedési támogatás – Ideiglenes alkalmazottak
      (Személyzeti szabályzat, VII. melléklet, 5. cikk, (1) bekezdés; az egyéb alkalmazottakra vonatkozó alkalmazási feltételek,
            24. cikk)
      2.      Tisztviselők – A költségek megtérítése – Napidíj – A biztosítás feltételei – Próbaidős tisztviselő, aki ideiglenes alkalmazottként
            letelepedési támogatásban részesült – Kizártság
      (Személyzeti szabályzat, 71. cikk; VII. melléklet, 5. és 10. cikk; az egyéb alkalmazottakra vonatkozó alkalmazási feltételek,
            24. cikk, (1) bekezdés)
      1.      A közösségi jogalkotó az egyéb alkalmazottakra vonatkozó alkalmazási feltételek 24. pontjában abból az előfeltételezésből
         kiindulva írja elő letelepedési támogatás fizetését az ideiglenes alkalmazottak számára, hogy az ideiglenes alkalmazottak,
         akik alkalmazásának időtartama előreláthatóan legalább egy év, még ha nem is rendelkeznek a véglegesített tisztviselők állásának
         biztonságával, valószínűleg állandó és tartós jelleggel szeretnének beilleszkedni az alkalmazási helyükön. Az e beilleszkedés
         érdekében tett erőfeszítésekből eredő költségek fedezetére fizetnek az ideiglenes alkalmazottaknak letelepedési támogatást,
         illetve – abban az esetben, ha az alkalmazás előrelátható időtartama kevesebb, mint három év – annak egy részét.
      
      (lásd a 20. pontot)
      2.      A személyzeti szabályzat VII. melléklete 5. és 10. cikkének egyszerű összehasonlítása alapján nyilvánvaló, hogy az a személy,
         aki ideiglenes alkalmazottként az egyéb alkalmazottakra vonatkozó alkalmazási feltételek 24. pontjának (1) bekezdése alapján
         letelepedési támogatást kapott, ezt követően, a próbaidős tisztviselővé való kinevezésekor – függetlenül a személyzeti szabályzat
         szerinti jogállásának megváltozásától – nem igényelhet napidíjat. Ugyanis, mivel a letelepedési támogatás nyújtásának az a
         feltétele, hogy az érintett az alkalmazási helyére helyezze át a lakóhelyét, az érintett ezt követően, valamely más pénzügyi
         előny – így napidíj – megszerzése érdekében eredményesen nem hivatkozhat arra, hogy az alkalmazási helyen való letelepedése
         – a származási országában található „valódi” lakóhelyével ellentétben – átmeneti jellegű.
      
      Amennyiben a letelepedési támogatásban való részesülés érdekében az érintett nyilatkozatot tett annak bizonyítására, hogy
         a lakóhelye az alkalmazási helyén található, és e nyilatkozathoz csatolta a megfelelő igazoló iratokat, az adminisztráció
         jogosult eltekinteni – azon bizalmi viszonyra tekintettel, amelynek az intézmény és annak tisztviselői között fenn kell állnia,
         valamint a megfelelő ügyintézésen alapuló indokok miatt – a lakóhelyre vonatkozó kérdés újbóli megvizsgálásától, amikor az
         említett személy napidíj biztosítását kérelmezi.
      
      (lásd a 27. és 30. pontot)